Man vas ná skending van Gandhi-standbeeldDie geskende standbeeld van Mahatma Gandhi in Johannesburg. Foto: Praga Silva / Twitter ŉ Man is in hegtenis geneem nadat hy glo die standbeeld van Mahatma Gandhi op Gandhi-plein in die Johannesburgse middestad geskend het. Volgens lt. Kay Makhubele, polisiewoordvoerder, is die 21-jarige man Saterdagmiddag in hegtenis geneem nadat polisiebeamptes hom op heterdaad betrap het. “Die man was besig om die standbeeld met wit verf te smeer. Hy het ŉ 5 l-verfkan by hom gehad. Daar was ook bordjies waarop hy geskryf het ‘Gandhi statue must go’,” het Makhubele gesê. Die man het glo reeds van die standbeeld se plate met die wit verf toegeverf en wou die res van die beeld skend toe die polisie op hom afgekom het. Die man gaan na verwagting Maandag in die Johannesburgse landdroshof verskyn op aanklag van kwaadwillige beskadiging van eiendom. News24